32005D0266
L 082/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА СЪВЕТА
от 16 март 2005 година
за изменение на Решение 1999/70/EО относно външните одитори на националните централни банки, по отношение на външния одитор на Banco de Portugal
(2005/266/EО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Протокола за Устава на Европейската система на централните банки и Европейската централна банка, приложен към Договора за създаване на Европейската общност, и по-специално член 27, параграф 1 от него,
като взе предвид препоръка 2005/3/ЕЦБ на Европейската централна банка (наричана по-долу ЕЦБ) от 11 февруари 2005 г. към Съвета на Европейския съюз за външните одитори на Banco de Portugal (1),
като има предвид, че:
(1)
Сметките на ЕЦБ и на националните централни банки от Европейската система трябва да бъдат одитирани от независими външни одитори, които са препоръчани от Управителния съвет на ЕЦБ и са одобрени от Съвета на Европейския съюз.
(2)
Съгласно скорошната промяна в португалското законодателство одитирането на сметките трябва да се извършва изключително от revisores oficiais de contas (сертифицирани одитори). Поради това Управителният съвет на ЕЦБ препоръча, Съветът на Европейския съюз да одобри замяната на PricewaterhouseCoopers - Auditores e Consultores, Lda. като външен одитор на Banco de Portugal с PricewaterhouseCoopers & Associados - Sociedade de Revisores Oficiais de Contas, Lda., тъй като предишният одитор няма статут на сертифициран одитор.
(3)
Управителният съвет на ЕЦБ препоръча да не се извършва промяна в продължителността на мандата на външния одитор.
(4)
Уместно е да се вземе предвид препоръката на Управителния съвет на ЕЦБ, както и съответно да се измени Решение 1999/70/EО от 25 януари 1999 г. относно външните одитори на националните централни банки (2),
РЕШИ:
Член 1
Член 1, параграф 10 от Решение 1999/70/EО се заменя със следния текст:
„10. PricewaterhouseCoopers & Associados-Sociedade de Revisores Oficiais de Contas, Lda. се одобрява като външен одитор на Banco de Portugal, считано от финансовата 2004 г., за период от една година, с възможност за удължаване.“
Член 2
Настоящото решение се нотифицира на ЕЦБ.
Член 3
Настоящото решение се публикува в Официален вестник на Европейския съюз.
Съставено в Брюксел на 16 март 2005 година.